ระเบียบการท่าเรือแห่งประเทศไทยระเบียบการท่าเรือแห่งประเทศไทยว่าด้วยวิธีการปฏิบัติในการให้บริการข้อมูลข่าวสารของการท่าเรือแห่งประเทศไทยพ.ศ. ๒๕๔๒---------- เพื่อให้การให้บริการข้อมูลข่าวสารของการท่าเรือแห่งประเทศไทยสอดคล้องกับพระราชบัญญัติข้อมูลข่าวสารของราชการ พ.ศ. ๒๕๔๐อาศัยอำนาจตามความในมาตรา ๓๒(๒) แห่งพระราชบัญญัติการท่าเรือแห่งประเทศไทย พ.ศ. ๒๔๙๔จึงให้กำหนดระเบียบเกี่ยวกับวิธีปฏิบัติในการให้บริการข้อมูลข่าวสารไว้ดังนี้ ข้อ๑ ระเบียบนี้เรียกว่า"ระเบียบการท่าเรือแห่งประเทศไทย ว่าด้วยวิธีปฏิบัติในการให้บริการข้อมูลข่าวสารของการท่าเรือแห่งประเทศไทยพ.ศ. ๒๕๔๒" ข้อ๒ ให้ใช้ระเบียบนี้ตั้งแต่วันถัดจากวันประกาศเป็นต้นไป ข้อ๓ ในระเบียบนี้ "กทท." หมายถึง การท่าเรือแห่งประเทศไทย "คณะกรรมการ" หมายถึง คณะกรรมการที่ผู้อำนวยการ การท่าเรือแห่งประเทศไทยแต่งตั้งเพื่อพิจารณาวินิจฉัยเกี่ยวกับข้อมูลข่าวสารที่ไม่สามารถเปิดเผยได้ "ศบก." หมายถึง ศูนย์บริการการให้บริการและข้อมูลข่าวสารของการท่าเรือแห่งประเทศไทย "ข้อมูลข่าวสาร" หมายถึงข้อมูลข่าวสารของการท่าเรือแห่งประเทศไทย "อ.ศบก." หมายถึง ผู้อำนวยการศูนย์บริการการให้บริการและข้อมูลข่าวสารของการท่าเรือแห่งประเทศไทย "พนักงาน" หมายถึง พนักงานการท่าเรือแห่งประเทศไทย "ผู้ร้องขอ" หมายถึง ผู้ใช้บริการหรือประชาชนทั่วไป "หน่วยงานที่เกี่ยวข้อง" หมายถึง หน่วยงานต่าง ๆในสังกัดการท่าเรือแห่งประเทศไทย ข้อ๔ ให้ ศบก.เป็นหน่วยงานกลางในการติดต่อประสานงานเกี่ยวกับการให้ข้อมูลข่าวสาร ข้อ๕ ให้ ศบก.มีอำนาจหน้าที่ให้บริการข้อมูลข่าวสาร โดยดำเนินการดังนี้ ๕.๑ รวบรวมข้อมูลข่าวสารที่ถูกต้องและทันสมัย ๕.๒ รวบรวมข้อมูลข่าวสารที่เปิดเผยได้ไว้เพื่อจำหน่าย หรือจ่ายแจก ๕.๓ อำนวยความสะดวก ให้คำแนะนำแก่ผู้ร้องขอ ๕.๔ ข้อมูลข่าวสารใดที่ไม่สามารถเปิดเผยได้ให้แจ้งแก่ผู้ร้องขอทราบพร้อมเหตุผล ๕.๕ ประสานงานกับหน่วยงานที่เกี่ยวข้องเพื่ออำนวยความสะดวกในการให้ข้อมูลข่าวสาร ๕.๖ กำหนดหลักเกณฑ์วิธีปฏิบัติในการขอข้อมูลข่าวสาร ข้อ๖เมื่อมีผู้มาติดต่อขอข้อมูลข่าวสารด้วยตนเอง ให้ ศบก. ดำเนินการกรอกแบบการให้บริการข้อมูลข่าวสารของ กทท.และให้ผู้ร้องขอลงนามก่อนนำเสนออ.ศบก. พิจารณาดำเนินการ ในกรณีแจ้งการร้องขอทางโทรศัพท์โทรสาร หรือวิธีการอื่นใด นอกจากการติดต่อโดยตรงด้วยตนเอง ให้ ศบก.ดำเนินการกรอกแบบการให้บริการข้อมูลข่าวสารของ กทท. แล้วนำเสนอ อ.ศบก. พิจารณาดำเนินการ ข้อ๗ ให้ ศบก.ดำเนินการในการให้ข้อมูลข่าวสาร ดังนี้ ๗.๑ ให้ข้อมูลข่าวสารที่เปิดเผยได้ตามที่กำหนดในพระราชบัญญัติข้อมูลข่าวสารของราชการ พ.ศ. ๒๕๔๐ แก่ผู้ร้องขอโดยผู้ร้องขอต้องมาลงนามเพื่อรับเอกสารภายในกำหนด ๗ วันทำการ ๗.๒ ในกรณีที่ข้อมูลข่าวสารใดที่ ศบก. ไม่สามารถวินิจฉัยได้ว่าจะเปิดเผยได้หรือไม่ให้ส่งข้อมูลข่าวสารนั้นให้คณะกรรมการเป็นผู้วินิจฉัยแล้วเสนอผู้อำนวยการกทท. สั่งการ ๗.๓ อำนวยความสะดวกและ/หรือประสานงานกับหน่วยงานที่เกี่ยวข้องเพื่อขอข้อมูลในกรณีที่ไม่มีข้อมูลข่าวสารของหน่วยงานนั้น ๆที่ ศบก. ข้อ๘ในกรณีผู้ร้องขอข้อมูลข่าวสารประสงค์ให้รับรองสำเนาข้อมูลข่าวสาร ให้หน่วยงานที่เป็นเจ้าของเอกสารหรือพนักงานในสังกัดศบก. ตั้งแต่ระดับหัวหน้าแผนกหรือเทียบเท่าขึ้นไป เป็นผู้ลงนามรับรองสำเนาเอกสาร ข้อ๙หน่วยงานที่เป็นเจ้าของเอกสารหรือครอบครองเอกสารข้อมูลข่าวสารจะต้องปฏิบัติและให้ความร่วมมือในการให้ข้อมูลข่าวสารกับ ศบก. เพื่อปฏิบัติให้เป็นไปตามพระราชบัญญัติข้อมูลข่าวสารของราชการ พ.ศ. ๒๕๔๐ ข้อ๑๐ การเรียกเก็บค่าธรรมเนียมหรือยกเว้นค่าธรรมเนียมการขอข้อมูลข่าวสารให้เป็นไปตามที่ กทท.กำหนด ข้อ๑๑ ให้ผู้อำนวยการ กทท.รักษาการให้เป็นไปตามระเบียบนี้ ประกาศ ณ วันที่ ๒๘ มิถุนายน พ.ศ. ๒๕๔๒ ถาวร จุณณานนท์ ผู้อำนวยการ[รกง๒๕๔๓/พ.๔๔ง/๕๕/๑๐ พฤษภาคม ๒๕๔๓]